b'\n_START_ARTICLE_\nIlder\n_START_SECTION_\nBeskrivelse\n_START_PARAGRAPH_\nIlderen er langstrakt og elegant, med en kroppslengde p\xc3\xa5 opptil 45 cm for hunnene og opptil 55 cm for hannene. Vekten kan n\xc3\xa5 1,5 kg (etter en eventuell kastrering vil hannen miste noe vekt). Levealder omtrent 4\xe2\x80\x935 \xc3\xa5r i vill tilstand, opptil 14 \xc3\xa5r i fangenskap.\n_START_SECTION_\nUtbredelse\n_START_PARAGRAPH_\nIlderen er utbredt over det meste av Europa (inkludert Storbritannia, men unntatt Irland og Island) og \xc3\xb8stover til Ural, men kun i begrenset omfang i det s\xc3\xb8rlige Skandinavia og Finland. I Norge kun p\xc3\xa5 \xc3\x98stlandet nord til Hedmark. Den finnes dessuten i Marokko i Afrika, men det er omdiskutert om populasjonen tilh\xc3\xb8rer M. p. furo eller M. p. putorius. Arten (M. p. furo) ble ogs\xc3\xa5 fors\xc3\xb8ksvis innf\xc3\xb8rt til New Zealand, for \xc3\xa5 holde nede bestanden av kaniner, men dette lyktes bare i mindre grad.\n_START_SECTION_\nHabitat\n_START_PARAGRAPH_\nIlderen lever i lavlandet, oftest i tilknytning til krattskog og skogkanter n\xc3\xa6r vassdrag og andre fuktige steder. Spesielt om vinteren finnes den gjerne n\xc3\xa6r bebyggelse. Spesielt kalde vintre virker regulerende p\xc3\xa5 bestanden. Hiene varierer fra enkle liggeplasser p\xc3\xa5 bakken til selvlagede hi med flere rom. Slike hi har gjerne mer enn \xc3\xa9n inngang, egne soverom og egne rom til matlagre. Ofte finner ilderen gamle hi etter andre dyr. Om vinteren s\xc3\xb8ker dyrene ly i eller rundt uthus og andre bygninger.  Dyret kan ha et revir p\xc3\xa5 5\xe2\x80\x9310 kvadratkilometer.\n_START_SECTION_\nAtferd\n_START_PARAGRAPH_\nIlderen blir vanligvis kj\xc3\xb8nnsmoden i sitt andre leve\xc3\xa5r. Det er vanlig med ett kull i \xc3\xa5ret. Ilderen har ikke forsinket fosterutvikling slik de fleste andre m\xc3\xa5rdyr har, og hunnene er drektige i 6 uker f\xc3\xb8r ungene blir f\xc3\xb8dt i mai/juni. Ilderen f\xc3\xa5r normalt 4\xe2\x80\x936 unger i hvert kull. Ungene f\xc3\xb8des blinde. Etter en m\xc3\xa5ned \xc3\xa5pnes \xc3\xb8ynene, og de har da f\xc3\xa5tt en ullaktig pels. N\xc3\xa5r de er to\xe2\x80\x93tre m\xc3\xa5neder gamle, har ungene utviklet voksen kroppsst\xc3\xb8rrelse og er n\xc3\xa5 uavhengige av moren._NEWLINE_Ilder har v\xc3\xa6rt et ettertraktet pelsdyr, og oppdrett av ilder har i Norge v\xc3\xa6rt drevet siden slutten av 1920-\xc3\xa5ra og fram til slutten av andre verdenskrig. Mange ilder r\xc3\xb8mte, og etterhvert som farmene ble nedlagte, ble dyrene sluppet fri. Mange av ilderne som lever i Norge i dag, er trolig etterkommere etter pelsfarminga. I noen \xc3\xa5r etter krigen ble det utbetalt skuddpremie p\xc3\xa5 ilderen, men dette ble opphevet mot slutten av 1960-tallet. I nyere tid har det v\xc3\xa6rt drevet en del pelsdyrfarming igjen, (bl.a. i Tr\xc3\xb8ndelag), og ilder har ogs\xc3\xa5 blitt popul\xc3\xa6rt som kj\xc3\xa6ledyr (se tamilder)._NEWLINE_Historisk sett har ilder v\xc3\xa6rt brukt som husdyr i flere tusen \xc3\xa5r. Den ble brukt til kaninjakt og rottefanger av de gamle romerne og grekerne. Det dreiet seg da om den tamme, helt eller nesten albinistiske ilderen, ogs\xc3\xa5 kalt frett (Mustela putorius furo). Kan ogs\xc3\xa5 v\xc3\xa6re temmet albinisert steppeilder (M. eversmanni). Frett regnes rent praktisk i dag som en egen art, men biologisk er det en underart. De finnes forvillet p\xc3\xa5 New Zealand (skulle drepe kaniner men ble dessverre en katastrofe for mange andre arter) og over store deler av Europa og krysser seg ogs\xc3\xa5 med ville ildere._NEWLINE_Hovedf\xc3\xb8den er frosk, padder, sm\xc3\xa5gnagere, fugl og egg. I likhet med r\xc3\xb8yskatten hamstrer ilderen mat i overskuddstider, og den kan ogs\xc3\xa5 sikre ferskmat utover vinteren ved \xc3\xa5 bite frosk over nakken og lamme frosken slik at den ikke d\xc3\xb8r, men fungerer som levende matlager. Ilderen er nattaktiv, og den har et s\xc3\xa6rdeles godt nattesyn.\n_START_SECTION_\nTamilder\n_START_PARAGRAPH_\nTamilder (Mustela putorius furo) har blitt et popul\xc3\xa6rt kj\xc3\xa6ledyr i mange land. De beskrives ofte som en mellomting mellom en hund og katt i oppf\xc3\xb8rsel, og er nysgjerrige og lekne gjennom hele livet. De er normalt sv\xc3\xa6rt folkekj\xc3\xa6re og kommer godt overens med andre ildere. En ilder trenger ofte lekekamerater, hvis ikke blir de veldig avhengige av sin eier og det kan dermed v\xc3\xa6re problematisk \xc3\xa5 la dem v\xc3\xa6re alene. Ildere som kommer fra en god oppdretter, vil stort sett v\xc3\xa6re ferdig trent til \xc3\xa5 g\xc3\xa5 p\xc3\xa5 toalettet, men man m\xc3\xa5 regne med litt bitetrening n\xc3\xa5r en f\xc3\xa5r en ildervalp i huset. Tamildere blir typisk 3 til 9 \xc3\xa5r gamle. Den trenger et kvalitetsf\xc3\xb4r, med en h\xc3\xb8y andel protein og fett.'